《台城路 已酉正月十三日哭次女通儿》
清代·郑兰孙

八年绕膝今成梦，伤心不堪回首。掌上珠沉，怀中月冷，恰是烧灯时候。

韶光依旧。叹一现昙花，罡风吹瘦。盼尔重来，今生已矣那能彀。

聪明怎偏不寿。检断纸零笺，泪痕盈袖。飘渺泉台，凄凉人世，几个黄昏清昼。

茶前饭后。每误唤儿餐，寸心酸透。空奠椒浆，冥途知也否。

作者简介：郑兰孙，字娱清，钱唐人。扬州府经历仁和徐鸿谟室，琪母。